钦定古今图书集成/明伦汇编/闺媛典/第330卷 > 齐君王后
## 钦定古今图书集成/明伦汇编/闺媛典/第330卷 > 齐君王后

按《战国策》，齐闵王之遇弑，其子法章变姓名为莒太
史家庸夫。太史敫女奇法章之状貌，以为非常人，怜
而常窃衣食之，与私焉。莒中及齐亡臣相聚求闵王
子，欲立之。法章乃自言于莒，共立法章为襄王。襄王
立，以太史氏女为王后，生子建。太史敫曰：“女无媒而
嫁者，非吾种也，污吾世矣。终身不睹君王后贤，不以
不睹之故，失人子之礼也。”襄王卒，子建立为齐王。君
王后事秦谨，与诸侯信，以故建立四十有馀年不受
兵。秦昭王尝遣使者遗君王后玉连环，曰：“齐多智，而
能解此环不？”君王后以示群臣，群臣不知解。君王后
引椎破之，谢秦使曰：“谨以解矣。”及君王后病且卒，诫
建曰：“群臣之可用者某。”建曰：“请书之。”君王后曰：“善。”取
笔牍受言。君王后曰：“老妇已忘矣。”君王后死后，后胜
相齐，多受秦间金玉，使宾客入秦，皆为变辞，劝王朝
秦，不修攻战之备。